“วิ่งพักตับ” 104 ปี ห้องสอนศึกษา เดิน-วิ่ง มินิมาราธอน พลัส ฟันรัน ครั้งที่ 2
รุ่งเช้าวันนี้ เวลา 05.30 น. นายสาคร รุ่งเรือง รองผู้ว่าราชการจังหวัดแม่ฮ่องสอน เปิดงาน 104 ปี ห้องสอนศึกษา เดิน-วิ่ง มินิมาราธอน พลัส ฟันรัน ครั้งที่ 2 เนื่องในวาระครบรอบ 104 ปี พระบาทสมเด็จพระมงกุฎเกล้าเจ้าอยู่หัว พระราชทานนาม ห้องสอนศึกษามีสมาคมผู้ปกครองและครูฯ สมาคมศิษย์เก่าฯ คณะกรรมการสถานศึกษาขั้นพื้นฐาน คณะครู นักเรียนองค์กร บริษัท ห้างร้านและหน่วยงานต่างๆ เข้าร่วมกิจกรรมจำนวนกว่า 1,300 คน ณ จุดปล่อยตัวนักวิ่งที่โรงเรียนห้องสอนศึกษา ในพระอุปถัมภ์ฯ ชิงถ้วยรางวัลเกียรติยศจากนายสิริรัฐ ชุมอุปการ ผู้ว่าราชการจังหวัดแม่ฮ่องสอน

นายอัครวัฒน์  อรัญภูมิ  ผู้อำนวยการโรงเรียนห้องสอนศึกษา ในพระอุปถัมภ์ฯ กล่าวว่า โรงเรียนห้องสอนศึกษา ในพระอุปถัมภ์ฯ ร่วมกับสมาคมผู้ปกครองและครูฯ สมาคมศิษย์เก่าฯ และคณะกรรมการสถานศึกษาขั้นพื้นฐาน จัดกิจกรรมการแข่งขัน “104 ปี ห้องสอนศึกษา เดิน-วิ่ง มินิมาราธอน พลัส ฟันรัน” ครั้งที่ 2 เพื่อส่งเสริมให้คณะครู บุคลากรทางการศึกษา ประชาชนและนักเรียน ได้ออกกําลังกายเป็นประจํา อีกทั้งในช่วงของวันเข้าพรรษานับเป็นโอกาสดีสําหรับการ “วิ่งพักตับ” ซึ่งจะส่งผลให้มีสุขภาพร่างกายที่สมบูรณ์ แข็งแรง มีสุขภาพจิตดีและเป็นการส่งเสริมการใช้เวลาว่างให้เกิดประโยชน์ โดยรายได้จากการ จําหน่ายบัตร นำไปสมทบทุนการจัดซื้อสื่อเทคโนโลยีเพื่อส่งเสริมกิจกรรมการเรียนการสอนและพัฒนาโรงเรียนในด้าน  ต่างๆ โดยแบ่งการแข่งขันเป็นประเภทฟันรัน ระยะทาง 5 กิโลเมตรและมินิมาราธอน ระยะทาง 12.3 กิโลเมตร

รองผู้ว่าราชการจังหวัดแม่ฮ่องสอน กล่าวว่า การออกกำลังกายเป็นปัจจัยสำคัญที่ช่วยให้มีสุขภาพแข็งแรง การออกกำลังกายด้วยวิธีการเดินหรือวิ่งเป็นการออกกำลังกายที่ดีที่สุดของทุกวัย มีคุณอนันต์ต่อร่างกายและจิตใจ กิจกรรม “104 ปี ห้องสอนศึกษา เดิน–วิ่ง มินิมาราธอน พลัส ฟันรัน” ครั้งที่ 2 เป็นการส่งเสริมให้ออกกำลังกายเป็นประจำ ตลอดจนศิษย์เก่าทั้งในอดีตและปัจจุบันได้มีโอกาสพบปะ เพื่อเสริมสร้างความสัมพันธ์อันดีต่อกัน

“ห้องสอนศึกษา” เป็นนามที่พระบาทสมเด็จพระมงกุฎเกล้าเจ้าอยู่หัว ล้นเกล้า รัชกาลที่ 6 ได้ทรงพระกรุณาโปรดเกล้าโปรดกระหม่อม พระราชทานไว้เป็นเกียรติยศแก่สถาบัน นอกจากนี้ ยังได้รับพระกรุณาธิคุณในสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ที่ทรงรับโรงเรียนห้องสอนศึกษาไว้เป็นองค์กรในพระอุปถัมภ์ อีกทั้งยังมีพระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ ในพระฐานะนายกกิตติมศักดิ์ของมูลนิธิเพชรรัตน – สุวัทนา โปรดประทานนามอาคารเรียนโรงเรียนห้องสอนศึกษา ในพระอุปถัมภ์ฯ จำนวน 9 หลัง